**Ministru kabineta noteikumu projekta**

**„Grozījumi Ministru kabineta 2009.gada 3.februāra noteikumos Nr.102 “Noteikumi par Latvijas būvnormatīvu LBN 211-08 „Daudzstāvu daudzdzīvokļu dzīvojamie nami””” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums |  Būvniecības likuma 2.panta ceturtā daļa un Latvijas būvnormatīvs LBN 201-10 „Būvju ugunsdrošība” (apstiprināts ar MK 28.06.2011. noteikumiem Nr.498)  |
|  2. | Pašreizējā situācija un problēmas |  Latvijas būvnormatīvā LBN 211-08 „Daudzstāvu daudzdzīvokļu dzīvojamie nami” ir iestrādātas ugunsdrošības prasības, kuras izriet no Latvijas būvnormatīva LBN 201-07 „Būvju ugunsdrošība” (apstiprināts ar MK 11.12.2007. noteikumiem Nr.866). Tā kā 2011.gadā ir izdots jauns Latvijas būvnormatīvs LBN 201-10 „Būvju ugunsdrošība” (apstiprināts ar MK 28.06.2011. noteikumiem Nr.498), līdz ar to attiecīgi ir jāprecizē LBN 211-08. LBN 211-08:  1) ir noteikti minimālie attālumi starp dzīvojamiem namiem, kurus nav iespējams ievērot, ja plānota dzīvojamā ēka pilsētu kultūrvēsturiskajā teritorijā vai perimetrālajā apbūvē; 2) noteiktas prasības invalīdu vajadzību nodrošināšanai (4.nodaļa), taču īpašas prasības iekļūšanai ēkā ir nepieciešamas arī citām iedzīvotāju grupām – vecākiem cilvēkiem, bērniem, personām ar bērnu ratiem u.c., līdz ar to nepieciešams precizēt nodaļu, nosakot vienotas vides pieejamības prasības. Bez tam LBN 211-08 ir noteikts, ka prasības invalīdu vajadzību nodrošināšanai piemēro, ja būvniecība pilnīgi vai daļēji paredzēta par valsts un pašvaldību līdzekļiem, kā arī gadījumos, ja dzīvojamā namā paredzēti dzīvokļi ģimenēm, kurās ir personas ar kustību traucējumiem, līdz ar to ēkās, kurās nav paredzēti dzīvokļi personām ar kustību traucējumiem, var neievērot šajā nodaļā noteiktās prasības un arī dzīvokļus šādās ēkās neiegādāsies personas ar kustību traucējumiem; 3) noteikti dažādi dzīvojamo namu raksturojošo rādītāji – apbūves laukums, stāvu skaits, kuru piemērošana un aprēķināšana šobrīd rada neskaidrības, turpretim nav noteikts, cik augsts ir tehniskais stāvs; 4) tiek dublētas normas, kas izriet no citiem Latvijas būvnormatīviem.   |
|  3. | Saistītie politikas ietekmes novērtējumi un pētījumi |  Politikas ietekmes novērtējumi vai pētījumi nav veikti. |
|  4. | Tiesiskā regulējuma mērķis un būtība |  Noteikumu projektā ir iekļautas normas, kuras izriet no Latvijas būvnormatīva LBN 201-10 „Būvju ugunsdrošība” (apstiprināts ar MK 28.06.2011. noteikumiem Nr.498): 1) ēku augstums, ja tas attiecas uz ugunsdrošības prasībām, tiek noteikts līdz ēkas augstākā stāva grīdas līmenim (60.punkts); 2) svītrotas prasības, kas jau noteiktas LBN 201-10 vai vairs nav aktuālas - saskaņā ar LBN 201-10 ēkām ugunsdrošības prasības ir atkarīgas no projektējamās ēkas lietošanas veida un ēkas ugunsnoturības pakāpes, kā arī ēkas augstākā stāva grīdas līmenim -līdz 8 metriem, līdz 28 metriem vai virs 28 metriem (59., 64. un 65.punkts);  3) mainīta prasība veidot ugunsdrošības nodalījumus, bet ir noteikta prasība projektēt ugunsdroši atdalītas telpas (32., 48., 67., 84.punkts); 4) svītrotas prasības ugunsaizsardzības sistēmām, tā kā tās jau ir noteiktas LBN 201-10 (53., 54., 55., 56., 64., 66.punkts); 5) svītrotas prasības, kuras ir noteiktas ugunsdrošības būvnormatīvā (47., 51., 99., 133.punkts un 11.pielikuma 2.piezīme); 6) svītrotas prasības, kuras ir noteiktas citos normatīvajos aktos vai būvnormatīvos (117., 124., 126., 127.,129. punkts); 7) precizēta joma, kas nosaka ēku zibensaizsardzības prasības, tā kā saskaņā ar Ministru kabineta 2011.gada 28.jūnija sēdes (prot.Nr.40, 9.§) protokollēmuma 2.punktu tās tiks iestrādātas Latvijas būvnormatīvā LBN 261-07 "Ēku iekšējo elektroinstalāciju izbūve"" (134.punkts). Bez tam, noteikumu projekts paredz: 1) precizēt būvnormatīva 7.punktu, nosakot, ka būvprojekts nav nepieciešams, ja tas noteikts Vispārīgajos būvnoteikumos, piemēram, būvniecība notiek vienkāršotajā kārtībā, aizpildot ēkas fasādes vienkāršotās renovācijas apliecinājuma karti vai būvvaldes informēšana par logu nomaiņu; 2) precizēti dzīvojamo namu raksturojošie rādītāji – stāvu skaits un apbūves laukums; 3) svītrots 22.punkts, jo sanitārtehnisko telpu atrašanās vietu dzīvoklī nosaka atbilstoši telpu plānojumam, un ne vienmēr telpas ir nodalītas cita no citas, bet dzīvoklis tiek veidots zonās; 4) būvnormatīvs ir papildināts ar nosacījumu, ka attālumus starp dzīvojamām ēkām var neievērot, ja ēka plānota īpaši sarežģītos pilsētbūvniecības apstākļos vai esošā perimetrālā apbūvē; 5) precizētas telpu insolācijas prasības, nosakot, ka insolācija attiecas uz dzīvojamām telpām, nevis uz dzīvokli kopumā; 6) noteikts tehniskā stāva augstums (80.punkts); 7) precizēta 4.nodaļa, nosakot, ka vides pieejamības prasības ir jānodrošina visās dzīvojamās ēkā ieejas mezglā, nokļūšanai ēkas pirmajā stāvā vai līdz liftam, neatkarīgi no ēkas būvniecības finansēšanas avota. Vides pieejamības prasības visās dzīvojamās ēkās būs attiecībā uz:  a) iekļūšanu ēkā 1 stāva līmenī vai līdz liftam, ja tāds ir paredzēts; b) prasību ēkas ieejas mezglu un koplietošanas telpas paredzēt bez sliekšņiem; c) vējtvera gabarītiem; d) liftu izmēriem un nepieciešamajam liftu durvju brīvajam platumam (92.1., 104.punkts); 8) svītrota prasība par elektriskās plīts obligātumu virtuvē (106.punkts), ja dzīvoklis paredzēts ģimenēm, kurās dzīvos personas ar kustību traucējumiem, garīgās attīstības, redzes vai dzirdes traucējumiem, tā kā nav iespējams to prognozēt ēkas projektēšanas stadijā, kā arī darbība - pieslēgt elektrisko plīti - nav uzskatāma par būvniecību.   |
|  5. |  Projekta izstrādē iesaistītās institūcijas |  Normatīvo aktu izstrādāja neformāla darba grupa, kurā piedalījās Ekonomikas ministrija, Valsts ugunsdzēsības un glābšanas dienests, Rīgas pilsētas Būvvalde, Latvijas Arhitektu savienība, Būvmateriālu ražotāju asociācija un Latvijas Inženierkonsultantu asociācija  |
|  6. |  Iemesli, kādēļ netika nodrošināta sabiedrības līdzdalība |  Nav attiecināms  |
|  7. |  Cita informācija |  Nav |

|  |
| --- |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa |  Tā kā normatīvs nosaka projektēšanas prasības, tad tieši šāds regulējums ietekmē projektu virzītājus, arhitektus, visi iedzīvotāji, t.sk. cilvēki ar kustību traucējumiem.  |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt |  Valsts un pašvaldību iestādes, kuras tieši vai netieši ir iesaistītas būvniecības procesā  |
|  3. |  Tiesiskā regulējuma finansiālā ietekme |  Projekts šo jomu neskar. |
|  4. |  Tiesiskā regulējuma nefinansiālā ietekme |  Visiem iedzīvotājiem tiek nodrošināta ērta iekļūšana ēkas pirmajā stāvā vai līdz liftam |
|  5. |  Administratīvās procedūras raksturojums |  Projekts šo jomu neskar. |
|  6. |  Administratīvo izmaksu monetārs novērtējums |  Projekts šo jomu neskar. |
|  7. |  Cita informācija |  Projekts šo jomu neskar. |

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu |  Tika informēti darba grupas locekļi, kuri piedalījās Latvijas būvnormatīva LBN 201-10 „Būvju ugunsdrošība” izstrādē |
| 2. | Sabiedrības līdzdalība projekta izstrādē  |  Normatīvo aktu izstrādāja neformāla darba grupa, kurā piedalījās Ekonomikas ministrija, Valsts ugunsdzēsības un glābšanas dienests, Rīgas pilsētas Būvvalde, Latvijas Arhitektu savienība, Būvmateriālu ražotāju asociācija un Latvijas Inženierkonsultantu asociācija |
| 3. | Sabiedrības līdzdalības rezultāti  |  Darba grupas locekļi atbalsta projekta virzību |
| 4. | Saeimas un ekspertu līdzdalība |  Netika iesaistītas Saeimas komisijas projekta izstrādē |
| 5. | Cita informācija |  Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas |  Būvniecības eksperti Pašvaldību būvvaldes un valsts un pašvaldību institūcijas, kuras kontrolē būvniecības procesu |
|  2. |  Projekta izpildes ietekme uz pārvaldes funkcijām |  Ietekme uz pārvaldes funkcijām nav, tā kā konkrētās prasības ir jāievēro projektētājam |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  Nav nepieciešams veidot jaunas institūcijas. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Projekta izpildei nav nepieciešams likvidēt esošās institūcijas. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija |  Projekta izpildes rezultātā nav plānots reorganizēt vai apvienot jau esošās institūcijas. |
|  6. |  Cita informācija |  Nav. |

Anotācijas III, IV un V sadaļa - projekts šīs jomas neskar.

Ekonomikas ministrs D.Pavļuts

# Vīza:

# Valsts sekretāra pienākumu izpildītājs,

# Valsts sekretāra vietnieks A.Liepiņš

01.03.2012. 11:05

E.Bučinska,

67013032, Elga.Bucinska@em.gov.lv